Page:Oxford Book of English Verse 1250-1900.djvu/428

 'And see ye not yon bonny road That winds about the fernie brae? That is the Road to fair Elfland, Where thou and I this night maun gae.

'But, Thomas, ye sall haud your tongue, Whatever ye may hear or see; For speak ye word in Elfyn-land, Ye'll ne'er win back to your ain countrie.'

O they rade on, and farther on, And they waded rivers abune the knee; And they saw neither sun nor moon, But they heard the roaring of the sea.

It was mirk, mirk night, there was nae starlight, They waded thro' red blude to the knee; For a' the blude that's shed on the earth Rins through the springs o' that countrie.

Syne they came to a garden green, And she pu'd an apple frae a tree: 'Take this for thy wages, true Thomas; It will give thee the tongue that can never lee.'

'My tongue is my ain,' true Thomas he said; 'A gudely gift ye wad gie to me! I neither dought to buy or sell At fair or tryst where I might be.

'I dought neither speak to prince or peer, Nor ask of grace from fair ladye!'— 'Now haud thy peace, Thomas,' she said, 'For as I say, so must it be.'

dought] could.